О Б Щ И Н С К И   С Ъ В Е Т   гр. О П А К А
Н А Р Е Д Б А
ЗА РЕДА ЗА ПРИДОБИВАНЕ, 

СТОПАНИСВАНЕ, УПРАВЛЕНИЕ, РАЗПОРЕЖДАНЕ С ОБЩИНСКО ИМУЩЕСТВО

Наредбата е приета с Решение № 221  по Протокол № 24 от 08.07.2005г. 

на Общински съвет – Опака
/изменена с Решение №65 по протокол №7/28.02.2008г, Решение№86 по протокол №10/23.05.2008 г, Решение №150 по Протокол № 23/23.12.2008г. изм. и допълн. с Решение №272 по Протокол № 52/23.10.2014г.,Решение №341 по Протокол №59/29.05.2015г., Решение №364 по Протокол №63/11.09.2015г., Решение №169 по протокол №19 от 21.04.2017г. /
ГЛАВА ПЪРВА

ОБЩИ РАЗПОРЕДБИ
Чл.1 С тази наредба се определя редът за управление, придобиване и разпореждане с имущество, собственост на община Опака.С наредбата се определят и конкретните правомощия на кмета на общината и кметовете на кметства.

Чл.2 Наредбата не се прилага за:

1. общински имоти, предмет на разпореждане по ЗПСК;

2. общинско имущество, включено в капитала на търговски дружества;

3. предоставяне на концесии върху обекти- публична общинска собственост;

4. отдаване под наем и продажба на общински жилища;
5. /нова с Решение №272 по Протокол № 52/23.10.2014г./ имоти, за които се прилагат разпоредбите на Закона за публично-частното партньорство.
Чл.3 (1) Общинската собственост се управлява в интерес на населението в общината под общото ръководство и контрол на ОбС.

                (2) Общинската  собственост се използва съобразно предназначението й и за нуждите за които е предоставена.
Чл.4 (1) Общинската собственост е публична и частна.

   (2) /изм. Решение №150 по Протокол № 23/23.12.2008г./ Промяната в предназначението на обектите общинска собственост от публична в частна се извършва с решение на ОбС, взето с мнозинство от две трети от общия брой на съветниците, а от частна в публична с мнозинство повече от половината от общия им брой.

(3) Предложенията по предходната алинея се правят в писмена форма от кмета  на общината. Предложението трябва да съдържа: вида и местонахождението на имота, акта за общинска собственост, мотиви, обосноваващи предложението,скица от действащия подробен устройствен план.
         (4) В общи или подробни устройствени планове или техни изменения, може да се предвижда промяна на публичната общинска собственост в частна общинска собственост след решение на ОбС.
/5// изм. с Решение №272 по Протокол № 52/23.10.2014г./  1.Имотите и вещите - публична общинска собственост, земите от общинския поземлен фонд и горските територии, не могат да се придобиват по давност.

   2. Имотите и вещите – публична общинска собственост, не могат да се отчуждават и да се прехвърлят в собственост на други лица. Имоти – публична общинска собственост, могат да се обременяват с ограничени вещни права само в случаите, определени със закон.
       /6/ /нова с Решение №272 по Протокол № 52/23.10.2014г./ Имотите и вещите – частна общинска собственост, могат да бъдат обект на разпореждане. За тях се прилагат общите разпоредби за собствеността, освен ако в закон е предвидено друго. 

Чл. 5 (1) Всяко лице може да получи справка по актовите книги на общинската собственост срещу заплащане на услугата, съгласно Наредбата за местните данъци и такси на община Опака.

(2) В случаите, когато исканата справка не представлява фактическа трудност и не се налага издаването на служебно удостоверение, информацията може да бъде и устна. В случаите на отказ да бъде регистрирано или незабавно удовлетворено искането, лицето може да подаде писмено заявление.

(3) В случаите, когато се налага справка по досието към акта за общинска собственост или се иска писмено удостоверение за наличието на определени документи или обстоятелства, лицето подава писмено заявление за справка.

(4) В двуседмичен срок от датата на подаване на заявлението по ал. 3 отдел “УС”издава служебно удостоверение, копие от искания документ или мотивиран отказ.

(5) Отдел “Управление на собствеността” може да откаже исканата справка, при условие, че лицето няма отношение към общинския имот или исканата информация ще застраши правата на трети лица.
Чл.5 a /нов с Решение №150 по Протокол № 23/23.12.2008г./ /1/ Придобиването, управлението и разпореждането с имоти и вещи – общинска собственост, се извършват под общото ръководство и контрол на общинския съвет.

/2/ Управлението с имотите на територията на общината, извън тези по чл. 11, ал. 2 и  ал.3 се осъществява от кмета на общината.

/3/ Кметовете на кметства и кметските наместници се включват в състава на комисиите по провеждането на търговете или конкурсите в случаите когато се извършва предоставяне под наем или разпореждане с имоти на територията на кметството.

/4/ /изм. с Решение №272 по Протокол № 52/23.10.2014г./ Общинският съвет приема стратегия за управление на общинската собственост за срока на мандата си по предложение на кмета на общината. Стратегията определя политиката за развитие на общинската собственост и стопанската дейност на общината и съдържа:
· основните цели, принципи и приоритети за придобиване, управление и разпореждане с имотите - общинска собственост;

·  основните характеристики на отделните видове имоти, които могат да се предоставят под наем или да бъдат предмет на разпореждане;

· нуждите на общината от нови имоти и способите за тяхното придобиване.
/5/ В изпълнение на стратегията по ал. 1 общинският съвет приема годишна програма за управление и разпореждане с имотите – общинска собственост, по предложение на кмета на общината. Програмата се приема най-късно до приемането на бюджета на общината за съответната година и може да бъде актуализирана през годината, като при необходимост се извършва актуализация на общинския бюджет.

/6/ Стратегията по ал. 1 и програмата по ал. 2, както и промените в тях се публикуват в един местен вестник и на интернет страницата на общината.

/7/ /изм. с Решение №272 по Протокол № 52/23.10.2014г./ Актовете на общинския съвет и на кмета за придобиване, управление и разпореждане с имоти и вещи – общинска собственост, подлежат на контрол и могат да бъдат оспорвани по реда на чл. 45 от ЗМСМА, освен в случаите по Закона за публично-частното партньорство.
Чл.5 б /нов с Решение №364 по Протокол №63/11.09.2015г./ /1/ В общината се създават и поддържат следните публични регистри:

а/ главен регистър за публичната общинска собственост, в който са включени всички съставени актове за публична общинска собственост;

б/ главен регистър за частната общинска собственост, в който са включени всички съставени актове за частна общинска собственост;

в/ регистър за разпоредителните сделки с имоти, общинска собственост, в който се вписват:данни за: решението на общинския съвет за разпореждане с общински имоти; данните по АОС, видовете на разпоредителните сделки; пазарната оценка, данъчната оценка, оценката, определена от общинския съвет и крайната цена на сделката; начинът на разпореждане, насрещната страна на сделката и други данни, определени в конкретното решение на общинския съвет за дадена разпоредителна сделка.

/2/ създаването, поддържането в актуалност и предоставянето на услуги от регистрите, както и включването им в компютърни автоматизирани системи, се извършва под общото ръководство и контрола на кмета на общината, в съответствие с наредбите на МРРБ и на МП.
ГЛАВА ВТОРА

ПРИДОБИВАНЕ НА ИМОТИ И ВЕЩИ

Чл.6. Община Опака придобива възмездно или безвъзмездно право на собственост и други ограничени вещни права върху имоти и вещи чрез правна сделка, по давност, по силата на закон и въз основа на решение на ОбС.

Чл.7 (1) С решение на ОбС се придобива собственост в следните случаи:

1.покупко-продажба на имоти или части от тях;

2.замяна на имот- частна общинска собственост, с имот- собственост на физически лица (ФЛ) и/ или юридически лица (ЮЛ);

3.замяна на право на строеж върху имот- частна общинска собственост, с имот- собственост на ФЛ и/ или ЮЛ;

4.обезщетение срещу учредено право на строеж или на друго ограничено вещно право върху имот- частна общинска собственост;

5.делба;


 (2) /изм. с Решение №272 по Протокол № 52/23.10.2014г./ На основание на решението се провежда процедура и се сключва договор от кмета на общината, а извършеното разпореждане с имотите се вписва от съдията по вписванията по партидата на имота. 

Чл.8 (1) Дарения и завещания се приемат от кмета на общината при условията на чл.61, ал. 2 от Закона за наследстовото.
(2) Дарения не се приемат от лице, което участва в обявени от общинската администрация търгове или конкурси или са в процедура по предоставяне на услуги или права на общината в негова полза.

 
(3) Когато дарението е безвъзмездно предоставяне на услуги, чрез изпълнение на строителни и монтажни работи, поддръжка, ремонт или разрушаване на сгради, почистване, озеленяване и други благоустройствени дейности, кметът на Общината приема дарението с писмен договор и констативен протокол за извършената услуга. Стойността на дарението се удостоверява с финансово- счетоводни отчетни документи, включително за стойността на вложените материали и труд, които се прилагат към договора за дарение.
 ал.4 /нов с Решение №364 по Протокол №63/11.09.2015г./  Кметът на общината или упълномощено от него длъжностно лице съставя и води публичен регистър за всички дарения. Регистърът съдържа номер по ред,номер на договор,стойност на дарението, условие/ срок и номер на писмото, с което дарителят е информиран за изпълнението на волята му съгласно договора. След писмено съгласие на дарителя в регистъра може да се впише неговото/а  име/фирма.
Чл.9  (1) /нова с Решение №364 по Протокол №63/11.09.2015г./, която допълва след думата „дълготрайни активи”, с „след провеждане на процедурите по ЗОП и подзаконовите актове за обществените поръчки”.

 (2) /нов с Решение №364 по Протокол №63/11.09.2015г./ Вещите, необходими за административните и стопанските нужди на общината, се закупуват от кмета или упълномощени от него длъжностни лица.

Чл.10. При изтичане на давностния срок по чл. 67, ал. 1 от Закона за собствеността и при нереализиране на отстъпеното право на строеж, кметът на общината определя комисия, която да установи, че няма започнало фактическо строителство в парцела, въз основа на одобрени архитектурни проекти, издадени разрешения за строеж и протокол за строителна линия и ниво.
ГЛАВА  ТРЕТА

УПРАВЛЕНИЕ НА ИМОТИ ПУБЛИЧНА ОБЩИНСКА СОБСТВЕНОСТ


Чл.11(1) Кметът на общината управлява имотите, предназначени за осъществяване функциите на ОбС и на общинската администрация.



(2) Ръководителите на ЮЛ и на звената на общинска  бюджетна издръжка управляват предоставените им  имоти.

(3) /изм. с Решение №272 по Протокол № 52/23.10.2014г./ Публичната общинска собственост, предназначена за осъществяване функциите на кметството се управлява от кмета на съответното кметство или от кметския наместник.

                 (4) Кметът  на общината  упражнява  контрол  по  управлението  на  имотите по ал. 2 и 3.

      
Чл. 12 (1) Имотите публична общинска собственост, предназначени за осъществяване  дейността на ЮЛ на бюджетна издръжка и организациите с нестопанска цел  се предоставят  безвъзмездно за управление със заповед на кмета на общината

                (2)  Ръководителите на организациите или  на  ЮЛ,   които  са   на бюджетна издръжка, различна от общинския бюджет, осъществяват управлението на публичната общинска собственост от свое име, за своя сметка и на своя отговорност в рамките на действащата нормативна уредба.

   (3)  Ръководителите на организациите или  на  ЮЛ,  които  са   на издръжка на общинския бюджет, осъществяват управлението на публичната общинска собственост в рамките на предвидените на техните бюджети средства.

     
Чл.13(1) Части от имоти- публична общинска собственост, с изключение на обектите, подлежащи на концесиониране, могат да се отдават под наем след решение на ОбС за срок до 5 години, при условие, че наемането им не пречи на дейността на лицата, които ги управляват. 

               (2) Отдаването под наем на имотите  по предходната  алинея  се осъществява след провеждане на търг или конкурс.

                      (3) Въз основа на резултатите от търга или конкурса  по ал.2, кметът на общината издава заповед и сключва договор за наем.


         (4) /приета с решение№86 по протокол №10/23.05.2008 г./   Ръководителите на Юридическите лица /ЮЛ/ на общинска бюджетна издръжка, на които Общинския съвет е предоставил за управление имоти – публична общинска собственост и е дал право да съставят и управляват бюджет, организират и провеждат конкурс или търг по реда на настоящата Наредба. 

         (5) /приета с решение№86 по протокол №10/23.05.2008 г./ Въз основа на резултатите от конкурса или търга по ал./4/, ръководителите на съответните ЮЛ на общинска бюджетна издръжка издават заповед и сключват договор за наем.


ГЛАВА ЧЕТВЪРТА

УПРАВЛЕНИЕ И ОТДАВАНЕ ПОД НАЕМ НА ИМОТИ – ЧАСТНА ОБЩИНСКА СОБСТВЕНОСТ

Чл.14(1) Кметът на общината организира, ръководи и контролира управлението на имоти- частна общинска собственост.

          (2)  Ръководителите   на  ЮЛ  и  на  звената  на общинска бюджетна

издръжка, осъществяват управлението на имотите- частна общинска собственост, предоставени им безвъзмездно за осъществяване на техните функции.

Чл.15(1) Имотите- частна общинска собственост, предназначени за стопански нужди се отдават под наем след търг или конкурс, който се провежда при условията на глава девета.
                       (2) Въз основа на резултатите от търга или конкурса, кметът на общината или упълномощен от него зам.-кмет сключва договор, чийто срок не може да бъде по-дълъг от 10 години.

Чл.16(1) Отдаването под наем на общински терени за поставяне на преместваеми съоръжения за търговска дейност, услуги и др. се извършва по схема, одобрена от гл. архитект на общината,  след търг или конкурс, който се провежда при условията на глава девета.
          (2) Въз основа на резултатите от търга или конкурса, кметът на общината или упълномощен от него зам.-кмет сключва договор, чийто срок зависи от съществуването на обекта в схемата по ал.1, но не може да бъде по-дълъг от 10 години.

Чл.17(1) /изм. с Решение №272 по Протокол № 52/23.10.2014г./ Със заповед на кмета на общината, след решение на Общинския съвет, без търг или конкурс могат да се отдават под наем  свободни нежилищни помещения- частна общинска собственост за здравни, образователни, културни, социални и административни дейности както и   на ЮЛ с нестопанска цел, осъществяващи дейност в обществена полза. По този ред се предоставят и поземлени имоти по реда на чл. 14, ал. 6 от ЗОС, както и по този ред на търговски дружества могат да се отдават под наем поземлени имоти, необходими като терени за временно използване, за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура, за срока на ремонтно-строителните дейности.
                       (2) Срокът за наемните правоотношения по ал. 1 не може да бъде по-дълъг от 10 години.

Чл.18. Трудноотдаваеми обекти  се отдават под наем без търг или конкурс със заповед на кмета на общината. Наемната цена не може да бъде по-ниска от началната тръжна цена на последния търг за съответния обект, непроведен поради липса на кандидати.

Чл.19(1) Със заповед на кмета на общината се предоставят помещения- частна общинска собственост на общинските ръководства на политическите партии, отговарящи на условията на Закона за политическите партии. Размера на наема се определя при условията на Закона за политическите партии.
                      (2) Исканията   за  предоставяне  на помещения по ал.1 се отправят до кмета на общината и се придружават от декларация, установяваща възможността за плащане и декларация, че партията не притежава в собственост годни за постоянно ползване помещения от вида на това, в което се иска настаняване.

                      (3) При   наличие  на  помещения кметът на общината издава заповед за настаняване, въз основа на която се сключва договор за наем със срок до края на мандата на Народното събрание.

                      (4)Не се предоставят помещения на организации по ал.1, ако те не са изпълнили задълженията си към общината, произтичащи от ползване на други общински имоти.

                      (5) Предоставените помещения на политическите партии  не могат да се пренаемат, да се преотстъпват за ползване,да се ползват съвместно по договор с трети лица, както и да се използват за стопанска дейност.

Чл.20(1) / изм. и доп. с Решение №364 по Протокол №63/11.09.2015г./   Със заповед на кмета на общината, без търг или конкурс се предоставят помещения за нуждите на общинските ръководства на синдикалните организации.                      (2)  Договорите  по  предходната   алинея  се  сключват  за   срок  от 5 години.

Чл.21 Наемните цени за отдаване под наем на имоти и вещи- частна общинска собственост се определя с  Наредбата за базисните цени при отдаване под наем на общинско имущество.

Чл.22.(1) Поддръжката и текущите ремонти на имотите частна общинска собственост се извършват от наемателите за тяхна сметка.

  
           (2) /доп. с Решение №364 по Протокол №63/11.09.2015г./  С договор може основните ремонти, предварително  разрешени  от дирекция “ТСУ” на общината  се  извършват  от  наемателите в рамките на норматив по определени  видове  работи  и  съответстващите  на  тях  разходи като за сметка на общината чрез прихващане на дължимия наем са само ремонти на стойност до половината от срока на договора.

                        (3)Направените  ремонти  и  подобрения   остават   в  полза    на общината след  прекратяване на наемните правоотношения, за което наемателите подписват декларация преди започването на ремонтните работи. 
(4) /нова с Решение №364 по Протокол №63/11.09.2015г./ При възникнала належаща общинска нужда наемателите на помещения по чл.17, 19 и 20 са длъжни да ги освободят в срок от 3 месеца от връчването на съобщението за освобождаване.

(5) /нова с Решение №364 по Протокол №63/11.09.2015г./  Ако имотът по ал.4 на бъде освободен доброволно, той се освобождава по административен ред въз основа на заповед на кмета на общината, която се привежда в изпълнение със съдействието на органите на полицията.

(6) /нова с Решение №364 по Протокол №63/11.09.2015г./  Заповедта по ал.5 може да се обжалва пред Административния съд по реда на административно-процесуалния кодекс. Жалбата не спира изпълнението на заповедта, освен ако съдът разпореди друго.

Чл.23 Наемните правоотношения се прекратяват по реда и при условията на чл.15 от ЗОС.

Чл.24(1) Безстопанствен имот се установява от комисия определена със заповед на кмета на общината, в която влизат юрист, представители на отделите “УС”  и  “ТСУ”. Комисията съставя констативен протокол за наличието на имота и за неговото състояние.

                      (2) Кметът на общината издава заповед за завземане на имота. Заповедта съдържа мероприятията, които трябва да се проведат за привеждането му в състояние да бъде използван по предназначение.

                      (3) Завладеният безстопанствен имот се управлява съобразно реда за управление на съответния вид имот- частна общинска собственост, указан в тази наредба или в наредбата за по чл.45 от ЗОС.

ГЛАВА  ПЕТА

УПРАВЛЕНИЕ И  ОТДАВАНЕ  ПОД  НАЕМ  НА  ВЕЩИ
Чл.25(1) /доп. с Решение №364 по Протокол №63/11.09.2015г./  Вещите- частна общинска собственост се управляват в интерес на населението в общината и с грижата на добър стопанин.

                       (2) /доп. с Решение №364 по Протокол №63/11.09.2015г./  Общото ръководство и контрол по управлението на вещите- частна общинска собственост се осъществява от кмета на общината.

Чл.26 Вещите- частна общинска собственост, се предоставят безвъзмездно за ползване и управление на ЮЛ и звена на общинска бюджетна издръжка със заповед на кмета на общината.

Чл.27 Вещите- частна общинска собственост извън тези по чл. 25  се предоставят под наем от кмета на общината след провеждане на търг или конкурс по реда на глава осма. Въз основа на резултатите от търга или конкурса кметът издава заповед и сключва договор за наем.

Чл.28 Отдаването под наем на вещи- частна общинска собственост на общински дружества със 100% общинско участие, се извършва от кмета на общината без търг или конкурс чрез договор по цени, определени с Наредбата за базисните цени.

Глава шеста

ОБЩИНСКИ АТЕЛИЕТА И ГАРАЖИ

      Чл.29.Кметът на общината организира, ръководи и контролира управлението и разпореждането с общински ателиета и гаражи, предназначени за:

           1.отдаване под наем за задоволяване на лични нужди;

           2.продажба на лица, настанени в тях по административен ред;

           3.продажба чрез търг или конкурс.

      Чл.30(1) Право на настаняване в общинско ателие има гражданин с постоянно местоживеене на територията на общината, който отговаря на следните условия:

1. да е хабилитиран научен работник или да упражнява художествена, литературна, архитектурна, инженерно-техническа, научна или друга творческа дейност, която изисква самостоятелно помещение, както и помещение, в което се упражнява разрешен по надлежния ред художествен занаят;

2.да не притежава собствено ателие;

3.да не е придобивал ателие от общината или от държавата след 13 юли 1990г.;

4.да не е прехвърлял жилище, вилен имот или ателие на трети лица след 13 юли 1990г., придобито от общината или държавата.

                (2) Желаещите да наемат ателие, подават молба до кмета на общината, придружена от всички необходими документи, удостоверяващи правата им по    ал. 1.

                (3) Молбите се картотекират в отдел “УС”.

Чл.31(1) Кметът на общината назначават комисия за картотекиране на нуждаещите се граждани, в които се включват служители от общинската администрация.

   (2) Комисията по ал. 1 разглежда в едномесечен срок подадените молби и съставя протокол. При наличие на подходящи свободни помещения предлага на кмета на общината да издаде заповед за настаняване.

                (3) Въз основа на заповедта по ал. 2 кметът на общината или упълномощен от него зам.-кмет сключва договор за наем. Наемната цена се определя съгласно Наредбата за базисните цени при отдаване под наем на общинско имущество (НБЦОНОИ).

Чл.32(1)Право на настаняване в общински гараж има гражданин с постоянно местоживеене на територията на общината, който отговаря на следните условия:

                 1.да не притежава собствен гараж;

                 2.да не е придобивал гараж от общината или държавата след 13 юли 1990г.;

                 3.да не е прехвърлял жилище, вилен имот или гараж на трети лица след 13 юли 1990г., придобити от общината или държавата.

   (2) Определянето на наематели на гаражи- общинска собственост се извършва в следната поредност:

          1. на лица с увреждания- собственици или наематели на общинско жилище в сградата, в която са построени гаражите, при условие, че притежават МПС и не притежават гараж в същото населено място;

          2. на други наематели на общински жилища в сградата или собственици, придобили общинско жилище в същата сграда, при условие, че притежават МПС и не притежават гараж на територията на общината;

          3. ако след предоставянето на гаражи на лицата по т. 1 и 2 останат свободни гаражи, в тях се настаняват и други лица, които притежават МПС и не притежават гараж на територията на общината, чрез търг или конкурс. 

       Чл.33(1) Желаещите да наемат гараж подават молба до кмета на общината, придружена от всички необходими документи, удостоверяващи правата им по чл. 32.

                 (2) Молбите се картотекират в отдел “УС”.

       Чл.34(1) Комисията по чл. 33, ал. 1 разглежда в едномесечен срок подадените молби и съставя протокол като спазва поредността на чл. 35, ал. 2, т. 1 и 2. При наличие на свободни гаражи предлага на кмета на общината да издаде заповед за настаняване.

    (2) Въз основа на заповедта по ал. 1 кметът на общината сключва договор за наем. Наемната цена се определя в съответствие с Наредбата за базисните цени при отдаване под наем на общинско имущество.

       Чл.35. Гаражите по чл. 32, ал. 2, т. 3 се продават с решение на ОбС по реда за продажба на общински имоти.

ГЛАВА СЕДМА

РАЗПОРЕЖДАНЕ С ИМОТИ И ВЕЩИ – ОБЩИНСКА СОБСТВЕНОСТ

       Чл.36(1) Разпореждането с недвижими имоти частна общинска собственост се извършва при условие, че актовете за тях са вписани по съответния ред в службата по вписванията и се осъществява чрез:

                 1.продажба на имоти или на идеални части от тях;

                 2.замяна на имоти или на идеални части от тях и на вещни права върху тях;

                       3.учредяване право на строеж, надстрояване и пристрояване- възмездно или безвъзмездно;

                4.учредяване на вещно право на ползване- възмездно или безвъзмездно;

                       5.апортиране на собственост и вещни права в капитала на търговски дружества;

               6.делба;

               7.премахване на сгради, постройки и съоръжения;

               8.дарение на ЮЛ на бюджетна издръжка;

               9.сделки по чл. 15, ал. 3 и чл. 17, ал. 3 от ЗУТ;

              10.по силата на закон.

(2) Разпореждането с вещи- частна общинска собственост се осъществява чрез:

         1. продажба;

         2. замяна;

         3. предоставяне безвъзмездно право на ползване;

         4.  дарение;

(3) В капитала на търговски дружества могат да се апортират само нежилищни имоти- частна общинска собственост или вещни права върху тях, след решение на ОбС. Оценката на имотите по ал. 1, т. 5 се извършва по реда на чл. 72, ал. 2 от ТЗ.

(4) /Отм. С решение №220 по протокол №26 от 17.11.2017г./ При разпореждане с имоти, ФЛ и ЮЛ заплащат на общината режийни разноски в размер на 3%, изчислени върху стойността на:

                      1. имота, предмет на продажба, съответно на ограниченото вещно право, което се учредява;

                      2.  имота с по-висока данъчна основа при замяна;

                      3.  реалния дял  – при делба;

                      4. данъчната оценка в случаите на безвъзмездни сделки.

(5) Продажбата на вещи, които не са необходими за дейността на общината, се осъществява чрез търг.

(6) Замяна на вещи се извършва с договор, сключен от кмета на общината по реда и условията на ЗЗД.

(7) Възмездно право на ползване върху вещи се предоставя от кмета на общината със заповед и договор.

(8) Безвъзмездно право на ползване върху вещи се предоставя от кмета на общината на ЮЛ и звена на бюджетна издръжка.

   Чл.37(1) Продажбата на имоти- частна общинска собственост, се извършва след решение на ОбС от кмета на общината чрез търг или конкурс.

             (2) Въз основа на резултатите от търга или конкурса кметът на общината издава заповед и сключва договор.

   Чл.38 По изключение, Общинският съвет може да взема решение за продажба на имоти – частна общинска собственост, без търг или конкурс в случаите когато са налице задължения на общината, които са признати по законоустановения ред и не могат да бъдат удовлетворени по друг начин.

    Чл.38а /нов - решение №65 по протокол №7/28.02.2008г., изм. Решение №150 по Протокол № 23/23.12.2008г./ Продажба без търг или конкурс се извършва в следните случаи:

     1. между общината и държавата или друга община;


     2. когато лицата, на които може да се извърши продажба са определени със закон, продажбата се извършва без търг  по пазарни цени, като заинтересованите страни подадът молба до кмета на общината и въз основа на заповед се сключва договор
  Чл.39(1) Продажбата на имоти- частна общинска собственост, се извършва от кмета на общината, без търг или конкурс на ФЛ или ЮЛ, собственици на законно построена сграда върху общинска земя- урегулиран поземлен имот. 

              (2) Лицата по ал. 1 могат да подават молба за придобиване правото на собственост върху общинска земя до кмета на общината. Молбата се придружава със съответното разрешение за строеж, одобрения архитектурен проект и констативен акт образец № 15 за установяване годността за приемане на строежа.

              (3) Правата по ал. 1 имат и лицата, придобили право на строеж и реализирали същото върху общинска земя за построяване на жилищна, вилна или друг вид сграда.

              (4) Собствениците на жилища или други обекти в етажна собственост, придобили идеални части върху правото на строеж върху общинска земя, могат да придобият идеална част от правото на собственост върху земята, върху която е застроена сградата, съответстваща на притежаваната идеална част от правото на строеж, при условие, че за общинската земя е отреден урегулиран поземлен имот или поземлен имот в урбанизираната територия на общината, като подадат молба да кмета на общината.

             (5) Молбите на лицата по предходните алинеи за закупуване се придружават от посочените в § 1 и § 2 от ПЗР на ПМС № 235/1996г. документи.

             (6) Цената, по която се продава собствеността по предходните алинеи, се определя:
1. по реда на постановление № 235/1996г. на МС за имотите, върху които лицата са придобили право на строеж до 13 юли 1991г.

2. за всички останали случаи по пазарна цена.

                    (7) Когато с влязъл в сила ПУП към момента на подаване на молбата, се предвижда ново застрояване върху имота или надстрояване, или пристрояване на съществуваща сграда, в цената на земята се включва и пазарната стойност на правото на строеж върху разликата между реализираното застрояване и предвиденото по ПУП. Гл. архитект на общината осигурява служебна скица от ПУП и становище за реализираното и предвиденото застрояване.

                     (8) В случаите, когато липсва застроителен план, в цената на земята се включва и пазарната стойност но правото на строеж върху разликата между реализираното застрояване и максималното възможно застрояване съгласно застроителните правила и норми за устройство на територията. Гл. архитект на общината изготвя становище за реализираното и максимално допустимо застрояване.

                     (9) Продажбата се извършва от кмета на общината, който издава заповед и сключва договор.

           Чл.40(1) Предварителният и окончателният договор по чл. 15, ал. 5 и чл. 17, ал. 5 от ЗУТ, се сключват по пазарни цени от кмета на общината.

                     (2) Предварителният договор по ал. 1 съдържа цената на частта на имота- общинска собственост за създаване на урегулиран поземлен имот и се сключва на основа на проект за изменение на действащия ПУП. В предварителния договор се вписват условията по ал. 4, 5 и 6.

                     (3) В случай, че изменението на ПУП не влезе в сила шест месеца след сключване на предварителния договор, се извършва нова оценка на частта на имота- общинска собственост за създаване на урегулирания поземлен имот, въз основа на която се сключва окончателния договор.

                     (4) В случай, че експертният съвет по чл. 5, ал. 4 от ЗУТ установи, че проектът по ал. 3 не може да бъде приет без изменения, прави служебно предложение до кмета на общината за изменение на предварителния договор.

                     (5) Окончателният договор се сключва в срок от един месец след влизане в сила на изменението на ПУП. След изтичането на този срок, общината може да иска сключване на окончателен договор по съдебен ред, както и обезщетение в размер на законната лихва върху дължимите суми за периода на забава.

                       (6) Окончателният договор се вписва от съдията по вписванията по местонахождението на имота.

             Чл.41(1) Продажбата на недвижим имот- частна общинска собственост, може да се извърши без търг или конкурс, след решение на ОбС, по предложение на Българската агенция за инвестиции, на инвеститор, получил сертификат за инвестиция от първи клас.

                        (2) Продажбата по ал. 1 се извършва по пазарна оценка, изготвена от  лицензиран оценител. Въз основа на решението на ОбС кметът на общината сключва договор.

Чл.42(1) Дарение на недвижим имот- частна общинска собственост, може да се извърши след решение на ОбС, прието с мнозинство 3/4 от общия брой на съветниците.

                        (2)  /доп.с Решение №364 по Протокол №63/11.09.2015г./  Въз основа на решението по ал.1, кметът на общината издава заповед и сключва договор.

Чл.43(1) Съсобствеността върху имоти между община Опака и ФЛ или ЮЛ се прекратява чрез:

1.продажба на частта на общината;

2.доброволна делба;

3.изкупуване на частта на съсобственика / съсобствениците;

4.замяна на идеални части с друг равностоен имот.

                       (2) Доброволната делба се осъществява чрез:
1.   даване или получаване в дял на реални части от имота;

2. получаване собствеността на целия имот от един от съсобствениците с изплащане частите на останалите съсобствениците в брой, когато имотът е реално неподеляем.

                       (3) Съсобствеността върху имоти между общината и ФЛ или ЮЛ, се прекратява по предложение на съсобствениците до кмета или по инициатива на кмета, с решение на ОбС.

                       (4) Продажбата на идеални части от съсобствен имот по реда на чл. 36 от Закона за собствеността, в които общината притежава до една трета идеална част от имота или имотът е неподеляем, се извършва от кмета на общината.

Чл.44(1) В едномесечен  срок след решението на ОбС по предходния член кметът на общината издава заповед за прекратяване на съсобствеността. Заповедта се връчва на купувача срещу подпис.

                       (2) След плащане на цената и на дължимите данъци, такси и режийни разноски в посочения в заповедта по ал. 1 срок, кметът на общината сключва договор за продажба.

                        (3) Когато плащането не се извърши в определения срок, кметът на общината може да отмени заповедта по ал. 1 и преписката се прекратява.

Чл. 44 а /нов с Решение №150 по Протокол № 23/23.12.2008г., изм. с Решение №364 по Протокол №63/11.09.2015г./ /  Не може да се извършва замяна на имот – частна общинска собственост, на право на строеж върху имот – частна общинска собственост, или на учредено право на строеж в полза на общината с имот или с право на строеж – на физически или на юридически лица, освен в случаите посочени в закон.

(2)  /изм. с Решение №364 по Протокол №63/11.09.2015г./ Замяна на имот – частна общинска собственост, на право на строеж върху имот – частна общинска собственост, или на учредено право на строеж върху имот – собственост на други лица, може да се извършва, в следните случаи:

     1. при прекратяване на съсобственост върху имоти между общината и трети лица;

     2. когато с влязъл в сила подробен устройствен план се предвижда отчуждаване на имоти за нуждите на общината;

     3.между общината и друга община или между общината и държавата;

     4.в други случаи, определени в закон.

/3/ В  случаите по ал. 2 кметът на общината отправя писмено предложение за замяна до заинтересованите собственици или съсобственици на имоти. Предложение за замяна до кмета на общината могат да правят и заинтересованите собственици или съсобственици на имоти по ал. 2. В предложението се посочват предлаганите за замяна имоти или вещни права. При постигане на съгласие кметът на общината внася предложението за замяна в общинския съвет.

/4/ За направените предложения за замяна се изготвя обявление за всеки имот, което се публикува на интернет страницата на общината. В обявлението се посочват данни за имотите или вещните права, предмет на предложението за замяна. Обявлението се поставя и на информационното табло в сградата на общината.

/5/ Предложенията по ал. 3 се внасят в общинския съвет от кмета на общината не по-рано от един месец от публикуване на обявлението. Когато в този срок постъпят повече от едно предложения за един общински имот, те се внасят заедно в общинския съвет. При постъпили предложения за замяна на един и същ общински имот от две или повече лица, общинският съвет може да реши разпореждането с имота да се извърши чрез търг или конкурс.

/6/ Предложенията по ал. 3 не обвързват общинския съвет за извършване на замяна. Отказите на общинския съвет за извършване на замяна не подлежат на обжалване.

/7/ Не се допускат замени:

     1. когато имотите – собственост на трети лица, са обременени с ипотека или други тежести, отдадени са под наем или аренда;

     2. на общински урегулирани поземлени имоти, отредени за жилищно строителство, срещу нежилищни имоти, освен случаите по ал.2, т. 2;

     3. на общински имоти с имоти на лица, за които е установено, че без правно основание ползват общински имот, договорите за наем или вещни права са прекратени по тяхна вина или с които общината води съдебни имуществени спорове;

     4. в други случаи, определени със закон.

/8/ Решенията за извършване на замяна се приемат от общинския съвет с мнозинство от две трети от общия брой на съветниците. Въз основа на решението на общинския съвет кметът на общината издава заповед и сключва договор за замяна
Чл.45(1) Право на строеж върху имот - частна общинска собственост, се учредява след решение на общинския съвет от кмета на общината чрез търг или конкурс и съобразно предвижданията на влязъл в сила подробен устройствен план.

             (2) /изм. и доп. с Решение №169 по Протокол №19/21.04.2017г./ В условията на търга или конкурса може да се предвиди заплащането на цената на правото на строеж или на част от нея да се извърши с равностоен имот в новопостроената сграда, или на обекти в друга сграда, които са собственост на лицето, в полза на което е учредено правото на строеж, или то да изгради за своя сметка друг обект за нуждите на общината. В тези случаи условията на търга или конкурса се одобряват от общинския съвет. Стойността на обектите, предоставяни в собственост на общината, не може да бъде по-малка от цената на правото на строеж или на съответната част от него.
                       (3) Когато правото на строеж е учредено за определен срок, след изтичането на срока, за който то е учредено, общината придобива безвъзмездно собствеността на построения обект.

                       (4) Правото на строеж се учредява без търг или конкурс след решение на общинския съвет, прието с мнозинство повече от половината от общия брой на съветниците, на:

                /отменя с Решение №364 по Протокол №63/11.09.2015г./  1.граждани с жилищни нужди, установени по реда на наредбата по чл. 45а, ал. 1 - за строеж на жилищна сграда;


                2. юридически лица на бюджетна издръжка;


                3,религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;


                 4.  други лица, когато това е предвидено в закон. 

(5) /доп. с Решение №364 по Протокол №63/11.09.2015г./  Безвъзмездно право на строеж може да се учредява без търг или конкурс, след решение на общинския съвет, прието с мнозинство две трети от общия брой на съветниците.

(6) /доп. с Решение №364 по Протокол №63/11.09.2015г./  Безвъзмездно право на строеж може да се учредява без търг или конкурс, след решение на общинския съвет, прието с мнозинство повече от половината от общия брой на съветниците, на:


                  1.  юридически лица на бюджетна издръжка;


                  2.религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;


                   3.  други лица, когато това е предвидено в закон.


           (7) Въз основа на резултатите от търга или конкурса, съответно - на решението на общинския съвет, кметът на общината издава заповед и сключва договор.


Чл. 46 /отм. с Решение №169 по Протокол №19/21.04.2017г./ 

Чл. 47(1) Право на надстрояване и/или на пристрояване на сгради, собственост на физически или юридически лица, построени върху имоти, частна общинска собственост, се учредява с решение на Общинския съвет, без търг или конкурс, когато надстрояването или пристрояването  води до обособяване на самостоятелен обект на собственика на сградата.

(2) В случаите когато собствениците на сградата са повече от един, правото на надстрояване или пристрояване се учредява на всички съсобственици или след съгласието им, на някои от тях.

(3) Право на надстрояване и/или на пристрояване на сграда, построена върху имот – частна общинска собственост, се учредява от кмета на общината без търг или конкурс на собственика на сградата, както и на собственици на жилища в сгради - етажна собственост, или на техни сдружения, при условие, че не се обособява самостоятелен обект.

(4) Безвъзмездно право на надстрояване и/или на пристрояване може да се учреди при условията на чл. 45, ал. 5 и 6.

(5) Въз основа на резултатите от търга или конкурса, съответно - на решението на общинския съвет, кметът на общината издава заповед и сключва договор.

Чл. 48(1) Право на ползване върху имоти и вещи- частна общинска собственост, се учредява след решение на ОбС от кмета на общината чрез търг или конкурс.

(2) Срокът на правото на ползване се определя от ОбС и не може да бъде по-дълъг от 10 години, освен когато в закон е предвидено друго.

(3) В случаите, когато лицата, на които може да се учреди право на ползване са определении със закон, то се учредява без търг или конкурс след решение на ОбС.

(4) Безвъзмездно право на ползване може да се учреди след решение на ОбС, прието с мнозинство 2/3 от общия брой на съветниците.

(5) Когато лицата, на които може да се учреди безвъзмездно право на ползване са определении в закон, то се учредява без търг или конкурс след решение на ОбС, прието с мнозинство повече от половината от общия брой на съветниците.

(6) Въз основа на резултатите от търга или конкурса, съответно- на решението на ОбС, кметът на общината издава заповед и сключва договор.

Чл. 49(1) Лицата, желаещи да придобият правата по чл. 45, ал. 4 и 6, чл. 47, ал. 3 и чл. 48, ал. 3 и 5, подават молба до кмета на общината, която съдържа данни за: 

   1. имотът, за който ще се предоставя съответното право с неговите характеристики, местонахождение, предназначение и фактическо ползване на имота;

   2. нуждите, за които ще се ползва имота;

   3. срока, за който се предоставя съответното право.

(2) Към молбата се прилагат следните документи:

   1. документ за регистрация;

   2. декларация за имотно състояние;

   3. документ за представителство на ЮЛ;

   4. други документи, изискани допълнително.

(3) На основание решението на ОбС, кметът на общината издава заповед и сключва договор.

Чл. 50 /изм. с Решение №150 по Протокол № 23/23.12.2008г., доп. с Решение №364 по Протокол №63/11.09.2015г./ /1/ Разпоредителните сделки с имоти и вещни права с имоти – общинска собственост, се извършват след изготвяне на пазарна оценка. Кметът на общината възлага извършването на оценките на лицензиран оценител, като в случая не се прилагат разпоредбите на Закона за обществените поръчки. Оценките се одобряват от общинския съвет и не могат да бъдат по-ниски от данъчните. ОбС може да определи и по-висока оценка, освен ако в закон е установено друго. Началните цени при провеждането на търговете или конкурсите не могат да бъдат по-ниски от определените от ОбС. Стойността на разходите, направени от общината за изготвяне на оценката, се възстановява по сметка на общината от ФЛ или ЮЛ, с което се сключва разпоредителната сделка.”

/2/ В общината се създава публичен регистър за разпоредителните сделки с имоти – общинска собственост. В регистъра се вписват данни за имотите според акта за собственост, по видове разпоредителни сделки, както и:

     1.пазарната и данъчната оценка на имотите или вещните права, оценката, определена от ОбС и крайната цена на сделката;

     2. начинът на разпореждане – чрез публичен търг, публично оповестен конкурс или решение на ОбС;

     3. насрещната страна по сделката.

.

ГЛАВА ОСМА

УПРАВЛЕНИЕ НА ЗЕМЕДЕЛСКИТЕ ЗЕМИ  ОТ  ОБЩИНСКИЯ ПОЗЕМЛЕН ФОНД

Чл.51 /изм. и доп. с Решение №364 по Протокол №63/11.09.2015г./ (1) Земи от общинския поземлен фонд могат да се отдават под наем или под аренда на български физически и юридически лица при следните условия: влязло в сила решение на Общинска служба „Земеделие” за възстановено право на собственост, актуална скица и съставен акт за общинска собственост. Земите от ОПФ се управляват от кмета на общината. Началният размер на наемната и арендна цена на декар земя от общинския поземлен фонд се определя от общинския съвет.

                (2) Земите от ОПФ могат да се отдават и чрез договор за аренда, съгласно Закона за арендата в земеделието.

                 (3) Търг за отдаване под аренда се насрочва със заповед на кмета на общината в случай, че не се променя предназначението на земята и срока на арендата е до 15 години.

                 (4) Отдаване на земеделска земя под аренда за срок по-голям от 15 години и при смяна на предназначението на земеделската земя се извършва след решение на ОбС и проведен търг.

                (5) /отменя с Решение №364 по Протокол №63/11.09.2015г./ След решение на ОбС на неоземлените читалища безплатно се предоставя за ползване до 50 дка земя от ОПФ, ако има такъв.

       Чл.52(1) Отдел “Управление на собствеността” съвместно с кметовете на населените места  определя земите от ОПФ, които могат да се отдават под наем или аренда.
(2) /нова с Решение №364 по Протокол №63/11.09.2015г./ Отдаването на земите от ОПФ под наем с изключение на пасищата, мерите и ливадите се извършва чрез публичен търг или конкурс. Въз основа на резултатите от поведения търг или конкурс се сключва договор за наем или аренда. Срокът на договорът за наем не може да бъде по-дълъг от 10 стопански години.

(3) /нова с Решение №364 по Протокол №63/11.09.2015г./ Разпореждането със земи от общинския поземлен фонд, свързано с продажба и замяна се осъществява от общинския съвет по реда на тази наредба.

(4) /нова с Решение №364 по Протокол №63/11.09.2015г./Земите от общинския поземлен фонд могат да се отдават под наем или аренда без търг или конкурс:

1. Когато са заети с трайни насаждения.

2. Когато не са били използвани две и повече стопански години

3. В случаите по чл.37в, ал.10 от ЗСПЗЗ.

4. На собственици или ползватели на животновъдни обекти, с пасищни селскостопански животни, регистрирани в Интегрираната информационна система на БАБХ, когато земите са пасища, мери или ливади.

5. В други случаи, определени в закон.

Чл.53 /нов с Решение №364 по Протокол №63/11.09.2015г./ Общинския съвет упълномощава кмета на общината да отдава под наем за една стопанска година, без търг или конкурс маломерни имоти.

Чл.54 /нов с Решение №364 по Протокол №63/11.09.2015г./ Общинския съвет предоставя безвъзмездно право на ползване от общинския поземлен фонд върху слабо продуктивни земи. Лицата, обработвали предоставената им земя повече от 10 години, могат да придобият безвъзмездно правото на собственост след решение на общинския съвет.

Чл.55 /нов с Решение №364 по Протокол №63/11.09.2015г./ Земите от ОПФ се изземват от лицата, които ги ползват без правно основание, по реда на чл.65 от Закона за собствеността.

Чл.56 /нов с Решение №364 по Протокол №63/11.09.2015г./ Пасищата, мерите и ливадите от общинския поземлен фонд се отдават под наем или аренда по реда на чл. 24а, ал. 2 на собственици или ползватели на животновъдни обекти с пасищни селскостопански животни, регистрирани в Интегрираната информационна система на БАБХ, съобразно броя и вида на регистрираните животни, по цена, определена по пазарен механизъм. Пасища, мери и ливади от общинския поземлен фонд се предоставят под наем или аренда на лица, които нямат данъчни задължения, както и задължения към Държавен фонд "Земеделие", общинския поземлен фонд и за земи по чл. 37в, ал. 3, т. 2.

(2) Общинският съвет определя с решение пасищата, мерите и ливадите за общо и индивидуално ползване. Списък на имотите за индивидуално ползване с категории и средните годишни рентни плащания за землището или за общината се обявява в общините и кметствата и се публикува на интернет страницата на общината в срок до 1 март.

(3) Пасищата, мерите и ливадите се разпределят между правоимащите, които имат регистрирани животновъдни обекти в съответното землище, съобразно броя и вида на регистрираните пасищни селскостопански животни, в зависимост от притежаваните или ползвани на правно основание пасища, мери и ливади, но не повече от 10 дка за 1 животинска единица в имоти от първа до седма категория и до 20 дка за 1 животинска единица в имоти от осма до десета категория.

(4) Лицата подават заявление по образец до кмета на общината в срок до 10 март, към което прилагат документи.

(5) Кметът на общината назначава комисия, която определя необходимата за всеки кандидат площ по реда на ал. 4 и разпределя имотите за всяко землище. Комисията съставя протокол за окончателното разпределение на имотите при наличие на необходимите площи в срок до 1 май.

(6) (Нова - ДВ, бр. 38 от 2014 г., изм. - ДВ, бр. 14 от 2015 г.) При недостиг на пасища, мери и ливади от общинския поземлен фонд в землището към разпределените по реда на ал. 6 имоти съответната комисия извършва допълнително разпределение в съседно землище, което може да се намира в съседна община или област, и съставя протокол за окончателното разпределение на имотите в срок до 1 юни. Този ред се прилага до изчерпване на имотите от общинския поземлен фонд или до достигане на нормата по ал. 4. Разпределението се извършва последователно в съседното землище, община и област.

(7) Протоколът по ал. 6 или по ал. 7 се обявява и публикува на интернет страницата на общината и може да се обжалва по отношение на площта на разпределените имоти в 14-дневен срок пред районния съд. Обжалването не спира изпълнението на протокола, освен ако съдът разпореди друго.

(8) При недостиг на пасища, мери и ливади от общинския поземлен фонд след разпределението по ал. 7 в съответното и съседни землища, по заявление от правоимащото лице в срок до 10 юни, комисията по ал. 6 предоставя служебно на министъра на земеделието и храните протоколите по ал. 6 и/или ал. 7 и копие от заявлението за допълнително разпределение на имоти от държавния поземлен фонд.

(9) Въз основа на протоколите на комисиите по ал. 6 и ал. 10 и след заплащане на наемната или арендната цена кметът на общината, сключва договори за наем или аренда. Минималният срок на договорите е 5 стопански години. Договорите съдържат данните по ал. 1, 4, 6 и 7 и се регистрират в общинската служба по земеделие.

(10) Останалите свободни пасища, мери и ливади от общинския и държавния поземлен фонд се отдават под наем или аренда чрез търг, в който се допускат до участие само собственици на пасищни селскостопански животни, регистрирани в Интегрираната информационна система на БАБХ. Търговете се провеждат от кмета на общината - за земите от общинския поземлен фонд. Договорите се сключват за една стопанска година.

(11) Останалите след провеждане на търга по ал. 13 свободни пасища, мери и ливади се отдават чрез търг на собственици на пасищни селскостопански животни и на лица, които поемат задължение да ги поддържат в добро земеделско и екологично състояние, по ред, определен в правилника за прилагане на закона за стопанисване и ползване на земеделските земи. Договорите се сключват за една стопанска година.

Чл. 57 /нов с Решение №364 по Протокол №63/11.09.2015г./ (1) Пасищата, мерите и ливадите от общинския поземлен фонд, за които са сключени наемни или арендни договори, не могат да се преотдават за ползване на трети лица.

(2) Договорите за наем и аренда се:

1. прекратяват или изменят преди изтичането на срока, по искане на ползвателя;

2. прекратяват преди изтичането на срока при промяна на условията по чл. 37и, ал. 4 от ЗСППЗЗ, освен в случаите на настъпили форсмажорни обстоятелства.

(3) Общината прекратява договорите за наем и аренда за имоти по чл. 19, сключени по реда на чл. 37и, ал. 12, 13 и 14 от ЗСПЗЗ, и предоставени от общинския съвет по реда на § 27 от преходните и заключителните разпоредби на Закона за изменение и допълнение на Закона за собствеността и ползуването на земеделските земи (ДВ, бр. 62 от 2010 г.), след издаване на решението на общинската служба по земеделие и изтичане на стопанската година, в която е издадено решението.

Чл. 58 /нов с Решение №364 по Протокол №63/11.09.2015г./ (1) Общинският съвет определя с решение, прието с мнозинство от общия брой на съветниците:

1. размера и местоположението на мерите и пасищата за общо и за индивидуално ползване в зависимост от броя и вида на отглежданите пасищни животни на територията на съответното землище;

2. правила за ползването на мерите и пасищата на територията на общината.

(2) Правилата за ползване на мерите и пасищата по ал. 1, т. 2 съдържат:

1. перспективен експлоатационен план за паша;

2. частите от мерите и пасищата, предназначени за общо и за индивидуално ползване, и тяхното разграничаване;

3. частите от мерите и пасищата, предназначени предимно за косене;

4. прокарите за селскостопански животни до местата за паша и водопоите;

5. мерки за опазване, поддържане и подобряване на мерите и пасищата, като почистване от храсти и друга нежелана растителност, противоерозионни мероприятия, наторяване, временни ограждения;

6. ветеринарна профилактика;

7. частите от мерите и пасищата, предназначени за изкуствени пасища, за засяване с подходящи тревни смески;

8. построяване на навеси;

9. въвеждане и редуване на парцелно ползване на пасищни комплекси;

10. охрана;

11. режим на ползване, забрани и ограничения в зависимост от конкретните дадености на топографски, почвени, климатични и други физически условия, и на развитието на животновъдството на територията на общината;

12. карта за ползването на мерите и пасищата по физически блокове, определени в Системата за идентификация на земеделските парцели.

(3) Правилата по ал. 2 се обявяват в интернет страницата на общината.

(4) Общинският съвет ежегодно приема решение с мнозинство от общия брой на съветниците за предоставяне и актуализиране на ползването на мерите и пасищата, което съдържа:

1. годишен план за паша;

2. съгласие за предоставяне на мери и пасища за общо и за индивидуално ползване;

3. задълженията на общината и на ползвателите за поддържането на мерите и пасищата.

(5) Решението на общинския съвет е правно основание за общо ползване на мерите и пасищата за целите на чл. 41 от Закона за подпомагане на земеделските производители.

(6) Земеделски стопанин, включен в списъка по ал. 2, може да получи заверено от кмета на общината, копие на решението за определяне на ползването на мерите и пасищата.
ГЛАВА ДЕВЕТА
ПРОВЕЖДАНЕ НА ТЪРГОВЕ  И КОНКУРСИ ЗА ОТДАВАНЕ ПОД НАЕМ, УПРАВЛЕНИЕ И   РАЗПОРЕЖДАНЕ  С ОБЩИНСКО ИМУЩЕСТВО
Чл.59(1) По реда на тази глава се провеждат търгове и конкурси за разпореждане с общинска собственост.

       (2) Търговете по ал.1 се провеждат с явно или тайно наддаване.

Чл.60(1) Кметът на общината открива процедурата по провеждането на търга със заповед, която съдържа:

               1. Описание на имотите или вещите - предмет на търга;

               2. Видът на търга - с тайно или явно наддаване;

                3. Начална тръжна цена;

                4. Начин на плащане на цената;

                5. Цена и място на закупуване на тръжната документация

                6. Дата, място и час на провеждане на търга;

                7. Размера на депозита за участие;
                8.Мястото и срока за подаване на предложенията; 

                9. Време и условия за извършване на огледа.

               10.Условия за допускане до участие.

                      (2) Комисията по провеждане на търга е в  състав от 3 до 5  члена, между които председател и правоспособен юрист.

(3) Определеният депозит по ал. 1 т. 7 не може да бъде по-малък от 10 % върху началната тръжна цена при разпореждане с общински имущество и едномесечен наем при търгове за отдаване под наем

  Чл.61 /изм. с Решение №272 по Протокол № 52/23.10.2014г./ Обявата за търга се оповестява публично чрез поставяне на информационното табло, на електронната страница на общината и по местния радиовъзел, най-малко 10 дни преди провеждането му.
  Чл. 62 /изм. с Решение №364 по Протокол №63/11.09.2015г.; Отм. С решение №220 по протокол №26 от 17.11.2017г./ Не се допускат до участие в търг или конкурс физически или юридически лица, които са (или са били) в договорни отношения с общината и имат неизпълнени задължения към нея. До участие в търг или конкурс не се допускат физически и юридически лица, които са участвали в предходен търг или конкурс, спечелили са го и са се отказали от сключване на договор с общината.

  Чл.63 (1) В деня и часа, определени за провеждането на търга, председателят на комисията:

                  1. Проверява присъствието на членовете на комисията;

                  2. Oбявява откриването на търга, неговия предмет, проверява документите на участниците и ги представя и констатира дали са изпълнени условията за провеждането на търга.

                  3. Обявява допуснатите до участие кандидати и тези, които се декласират поради неспазване на някое от условията за участие, като се посочва конкретно основание.

    (2) В случай, че отсъстват повече от един член на комисията или  правоспособния юрист, търгът се отлага за същия час и място на другия ден.

    (3) При възникване на обстоятелства, които правят невъзможни откриването или продължаването на отложения при условията на преходната алинея търг, се насрочва нов търг по реда  на чл. 52.

    (4) В случаите по преходната алинея, когато се отлага вече започнат търг поради невъзможност за продължаването  му или се насрочва нов търг, обявените до този момент за спечелили участници за отделни обекти - предмет на търга, запазват правата си.

    (5) В случай, че в резултат на декласиране на участник по реда на ал. 1, т.3 остане само един кандидат, търгът се провежда и участникът се обявява за спечелил по обявената начална тръжна цена плюс една стъпка при явен търг или цената която е предложил в офертата си (при таен търг), която не може да бъде по-ниска от началната тръжна цена.

      Чл.64(1) При търг с явно наддаване председателят обявява началната тръжна цена, от която започва наддаването и стъпката на наддаване.
(2) /изм. с Решение №272 по Протокол № 52/23.10.2014г./ Наддаването се извършва чрез вдигане на предварително раздадени номера на участниците при обявяване от председателя на комисията на последователни суми, като всяко наддаване трябва да бъде равно на стъпката, по ал.1.

(3) При третото обявяване на последната цена се прави предупреждение, че е последно, и ако няма друго предложение, обявява се приключването на наддаването със звуков сигнал. Председателят обявява спечелилия участник и закрива търга.
(4) В случай, че участниците в търга след изрична покана от председателя не изявят желание да купят, включително и по първоначална цена, внесените от тях депозити  се задържат.

(5) Не подлежи на възстановяване и депозитът на кандидат за участие, който не се яви на търга.
(6) /нова с Решение №364 по Протокол №63/11.09.2015г./ Не подлежи на възстановяване депозитът на кандидат за участие в търг, които е декласиран поради неспазване на някое от условията по чл.62 от Наредбата.

                    (7) /изм. с Решение №272 по Протокол № 52/23.10.2014г./ Когато на търга с явно наддаване се яви само един  участник  явилият се участник се обявява за спечелил търга по обявената начална цена плюс една стъпка.  
                    (8) Когато на търга с явно наддаване  не се явят кандидати, той се обявява за непроведен, като за това се изготвя протокол. 
Чл.65(1) При търгове с тайно наддаване участниците представят  плик с предложение, което съдържа всички документи, определени с тръжната документация и оферта. Изменения в подадени вече оферти не се допускат.
                     (2) Върху плика се отбелязват името на участника и цялостното наименование на обекта на търга.

                     (3) В предложението, поставено в плика, се вписват наименованието на обекта на търга, предлаганата цена (цифром и словом), името на участника .

                     (4) Всяко предложение, представено в незапечатан плик, или което не съдържа данните по ал. 3, е недействително и участникът се декласира.
Чл.66(1) Председателят на комисията при отварянето на всеки плик проверява и обявява, редовността на предложението, съответно декласирането на участника  и оповестява предложената цена.

                    (2) Предложенията се заверяват от председателя и всички членове на комисията по  търга и  се подреждат според размера на посочените суми.

                    (3) Търгът се смята за спечелен от участника, предложил най-висока цена, което се обявява пред всички участници и търгът се закрива.

                    (4) При предложена еднаква най-висока цена от повече участници търгът продължава между тях с явно наддаване и започва от тази цена.

Чл.67(1)  Когато за един обект са подадени две и повече оферти  за участие в таен търг, но на търгът се яви само един участник или не се яви участник, търгът се отлага с един час. След този срок търгът се провежда между явилите се участници. Ако след отлагането се яви само един участник той се обявява за спечелил търга по цена посочена в офертата, която не може да бъде по-ниска от началната тръжна цена. 

                     (2) Когато за някой от обектите има подадена само една оферта, но на търга не се яви кандидатът, търгът се отлага с 1 час. Ако  след този срок не се яви кандидатът, търгът за обекта се обявявя за непроведен, за което се съставя протокол. Ако кандидатът се яви, той се обявява за спечелил  търга по цена посочена в офертата, която не може да бъде по-ниска от началната тръжна цена. 

                     (3) Когато за някой от обектите няма подадена оферта, или когато в случая на ал. 2 не се яви никой от кандидатите след отлагането с 1 час, търгът за тези обекти се обявявя за непроведен, като за това се изготвя протокол. 
Чл.68. Комисията изготвя протокол за резултатите от проведения търг. Протоколът се подписва от членовете на комисията и от спечелилия търга В срок седем дни след проведения търг  кметът на общината издава заповед , с която определя спечелилия търга участник. Заповедта се връчва на лицето, спечелило търга по реда на ГПК и се излага на видно място в общината.   

Чл.69 (1) Участниците в търга могат да подадат жалба по реда на АПК  в седемдневен срок от датата на издаване на заповедта по чл.68. 
                     (2) След изтичане срока за обжалване се освобождават депозитите на участниците като депозитът на спечелилия търга и класирания на второ място участник се задържа като гаранция за сключване на договора и се прихваща от цената. В случай че участник в търга подаде жалба срещу заповедта на кмета по чл.68 неговия депозит се задържа  до окончателното приключване на производството по жалбата.

Чл.70 (1) След като заповедта за обявяване на спечелилия търга участник влезе в сила, купувачът е длъжен да внесе цената, дължимите данъци, такси и режийни разноски в 14-дневен срок от връчването на заповедта.

                    (2) При неплащане на цената в определения срок, спечелилият участник губи право за сключване на сделка по предмата на търга, както и внесения депозит.

                    (3) В случая по ал. 2 за купувач се определя участникът, предложил следващата по размер  цена. 

Чл.71 (1) Въз основа на влязлата в сила заповед за определяне на купувача и документ за платена цена, представен от купувача, кметът на общината сключва договор за продажба на имота в 7-дневен срок.

                    (2) Собствеността се прехвърля върху купувача от датата на сключване на договора.
                    (3) Вписването на договора, в случай, че се изисква такова се извършва от купувача, който представя екземпляр от вписания договор в отдел “УС” за  отбелязване на извършената промяна в актовите книги.

Чл.72 (1) В случаите по чл.64, ал.7 и чл.67, ал. 3 се насрочва нов търг.
        

         (2) /изм. с Решение №341 по Протокол № 59/29.05.2015г./ При провеждане на повторни търгове за отдаване под наем  и продажба на общинско имущество, след решение на общинския съвет може да се намали началната тръжна цена до 30% еднократно и до 10% за всеки следващ случай, като общото намаление не може да надвишава 50% от началната цена.
Чл.73 Конкурс се организира в случаите, когато се поставят специфични изисквания към предмета на сделката, и когато сключването и изпълнението й са подчинени на определени условия.

Чл.74(1) В случаите когато освен размера на цената, са поставени и други специфични изисквания към предмета на сделката и сключването и изпълнението й са подчинени на определени условия се организира конкурс. 

          (2) Кметът   на  общината  обявява  конкурс  със заповед, която освен

реквизитите по чл. 59, ал.1   съдържа и условията на конкурса.

        (3) Условията на конкурса се разработват от отдел “УС”.  
           (4)  С  утвърждаването  на  условията  се посочват приоритетните такива
Чл.75 Обявата за конкурса се публикува в един местен вестник, най-малко петнадесет дни преди крайния срок за представяне на предложенията, както и се излага на видно място в административната сграда на общината.
Чл.76 Участниците в конкурса представят предложенията си в запечатан плик, върху който се отбелязват цялостното название на обекта на конкурса и адресът на подателя, както и доказателства за закупена конкурсна документация и внесен депозит.

Чл.77(1) Съдържанието на предложението и необходимите документи се конкретизират в конкурсната документация.
        (2) Предложение, представено в незапечатан плик е недействително.
Чл.78(1) Конкурсната комисия организира събирането и съхраняването на предложенията, отбелязва техния входящ номер, датата и часа и ги вписва в специален регистър по реда на тяхното постъпване.

                     (2) Допълнения или изменения в предадени вече предложения не се допускат. Предложения, подадени след срока за предаване на предложения, не се разглеждат.
Чл.79(1) След изтичането на срока за предаване на предложенията на заседание на конкурсната комисия председателят проверява дали пликовете са запечатани, съобщава общия брой на предложенията и отваря пликовете.
                    (2) Комисията оценява  всички оферти по приетата методика и извършва класирането им. 

                    (3) На заседанието на комисията се води протокол, в който се отразяват направените констатации.

Чл.80 Конкурсната комисия може да поиска писмени разяснения по предложенията. Тези разяснения не трябва да водят до изменение или допълнение на представените предложения.

Чл.81(1) Когато в срока по чл. 65, ал. 1, т. 6 постъпи предложение само от един кандидат или не постъпи предложение, срокът за предаване на предложения за участие в конкурса може да се удължи до 30 дни по преценка на конкурсната комисия.

                     (2) Когато в срока по предходната алея не постъпи нито едно предложение, кметът  може да извърши промени в условията на конкурса, включително и да намали офертната цена по предложение на конкурсната комисия.

Чл.82(1) Конкурсната комисия в едноседмичен срок след изтичане срока за подаване на предложенията изготвя доклад до кмета на общината, в който оценява и подрежда представените предложения.

          (2) Не се разглеждат предложения, които: 

  1. са подадени след определения срок

  2. са подадени в незапечатан или непрозрачен плик

  3. не отговарят на изискванията по чл. 83

                     (3) /Отм. С решение №220 по протокол №26 от 17.11.2017г./ Не се разглеждат и оценяват предложения на лица, които след проведен търг или конкурс  са отказали да сключат договор с общината за управление или разпореждане с общинско имущество както и лица които са неизправни длъжници по сключени с общината договори за разпореждане и управление с общинско имущество с просрочие повече от три месеца.

                     (4) /Отм. С решение №220 по протокол №26 от 17.11.2017г./ Независимо от изтичането на срока по предходната алинея, неизправните по ал. 2  длъжници се допускат до участие в конкурс само след погасяване на задълженията си към Общината.
Чл.83(1) Кметът на общината в срок до седем дни от получаване на доклада на конкурсната комисия определя  със заповед участника, спечелил конкурса.

                     (2) За спечелил конкурса се обявява кандидатът, чието предложение най-пълно удоволетворява конкурсните условия.

                      (3) Органът по ал. 1 може да отхвърли всички предложения, като в този случай не е длъжен да се мотивира.
                      (4) Внесените депозити на участниците в конкурса се освобождават в срок от пет работни дни след изтичане на срока за обжалване на заповедта  по ал.1 , а депозитът на спечелилия конкурса и класирания на второ място участник се задържа като гаранция за сключване на договора и се прихваща от цената

Чл. 84(1) Участниците в конкурса подават жалба по реда на Закона за административното производство за неспазване на изискванията по неговата организация и провеждане в седемдневен срок от датата на връчване решението на участниците от резултата на конкурса.
(2) В случай че заповедта на кмета по чл. 82, ал.1 е обжалвана от участник в конкурса, то неговия депозит се задържа до окончателното приключване на производството по жалбата.

Чл. 85 (1) В случай, че класирания на първо място участник в конкурса откаже да сключи договор, неговия депозит не се възстановява.

(2) Дава се нов срок на класирания на второ място участник да сключи договор.

(3) В случай че класирания на второ място участник откаже да сключи договор неговия депозит не се възстановява.

Чл.86  В случай, че класираните на първо и второ място участници откажат да сключат договор кметът на общината обявява нов конкурс като има право да  промени условията на конкурса

Чл.87(1) Кметът на общината сключва договор със спечелилия конкурса в едноседмичен срок от обявяване решението си по чл. 74, ал. 1, ако не е подадена жалба.

(2) В договора задължително се включват условията, при които е спечелен конкурсът.

         Чл.88. На членовете на тръжните и конкурсни комисии се изплаща възнаграждение в размер на 20 лв. за всеки проведен търг или конкурс.
ГЛАВА ДЕСЕТА
АДМИНИСТРАТИВНО-НАКАЗАТЕЛНИ РАЗПОРЕДБИ

Чл.89 За нарушение на разпоредбите на тази наредба на виновните лица се налага глоба  в размер до 100 лв., освен ако със закон не е предвидено друго.

Чл.90(1) Актовете за установяване на нарушенията се съставят от длъжностни лица, определени със заповед на кмета на общината.

          (2) Наказателните постановления се издават от кмета на общината.

Чл.91 Административно-наказателното производство за извършените нарушения се извършва по реда на АПК.

ДОПЪЛНИТЕЛНИ РАЗПОРЕДБИ

   §1. “Ателие за индивидуална творческа дейност”, по смисъла на тази Наредба, е помещение извън жилището, предназначено за упражняване на художествена, литературна, архитектурна, инженерно-техническа, научна или друга творческа дейност, чието упражняване изисква самостоятелно помещение, както и помещение, в което се упражнява разрешен по надлежен ред художествен занаят.

§2. “Безстопанствени имоти” са имоти, за които няма данни по разписния лист за собственика и за които в едномесечен срок от публикуването на съобщение в местния вестник за издирване на собственика няма данни и претенции за собственост.

§3“Трудноотдаваеми обекти” са имоти общинска собственост, за които дори при максималното допустимото намаление на цената на търга или конкурса за отдаването им под наем по съответния ред  не са се явили кандидати..

§4. Наредбата се приема на основание чл. 8, ал. 2 от ЗОС.

ПРЕХОДНИ И ЗАКЛЮЧИТЕЛНИ РАЗПОРЕДБИ
§1. Действащи договори за наем към датата на влизане в сила на настоящата наредба, сключени за срок по-кратък от 10 години,  могат да бъдат продължени с анекс по искане на наемателя, при условие, че наемателят няма задължения към общината и не води съдебно дело срещу нея. Общият срок на договора не може да бъде по-дълъг от 10 години.

§2.Започнатите производства по продажба, замяна, учредяване на вещни права, ликвидиране на съсобственост се довършват по реда на приетата с решение № 1 по протокол № 19/15,05,1997 г. НРПУРОИ.

§2.Настоящата Наредба отменя приетата с Решение на № 1 по Протокол № 19/15,05,1997г. НРПУРОИ.

Наредбата е приета с Решение № 221  по Протокол № 24 от 08.07.2005 г. на Общински съвет – Опака  и влиза в сила от датата на приемането й.

PAGE  
9

